text: 17-årig fodgænger dræbt på landevej ved Give
  26 januar 2013 kl. 04.52
  En 17-årig dreng blev natten til lørdag dræbt, da han blev ramt af to biler på Kollemortenvej ved Give, der ligger nordvest for Vejle.
  Teenageren blev ramt af en bil og slynget over i den anden vejbane, hvor han blev ramt af endnu en bil.
  Ulykken skete omkring klokken 01.30, da drengen gik ved eller på vejen og talte i telefon, siger Svend Pedersen fra Sydøstjyllands Politi.
  - Han bliver ramt af en bil, der kommer kørende i retningen Kollemorten fra Vonge. Han bliver slynget over i den anden side af vejen, hvor der så uheldigvis er endnu en bil, der rammer han, fortæller vagtchefen.
  - Han er erklæret død, inden han kommer derfra i en ambulance, fortsætter Svend Pedersen.
  Drengen bor i Vejle, men var sammen med nogle andre unge til en fest ved Kollemorten, da han gik væk fra de andre.
  - Om han gik midt ude på vejen eller i vejkanten, kan vi ikke sige noget om, lyder det fra vagtchefen.
  I den første bil var en 21-årig mand fra lokalområdet, men den anden fører var en 21-årig mand fra Jelling.
  